Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2023/C 20/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„MELOCOTÓN DE CIEZA“

EÚ č.: PGI-ES-02644 – 16. 10. 2020

CHOP ( ) CHZO (X)

1. Názov

„Melocotón de Cieza“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Odrody broskýň:

— Baby Gold 6

— Romea

Odroda Baby Gold 6

Farba

Pri broskyniach odrody Baby Gold 6 pestovaných v oblasti vplyvu CHZO má farba šupky väčšiu hodnotu uhla odtieňa (79,23 ± 0,62) ako v porovnateľných oblastiach (72,02 ± 3,71). Podobne aj farba dužiny má väčšiu hodnotu sýtosti (46,10 ± 0,27) ako pri broskyniach z iných oblastí (42,34 ± 0,52). Tieto rozdiely spôsobujú, že dužina je žltšia a vyznačuje sa sýtejším odtieňom žltej.

Pevnosť

Odroda Baby Gold 6 má v čase zberu hodnoty pevnosti (21,08* ± 0,68), ktoré sú asi o 7 % vyššie ako hodnoty v porovnateľnej oblasti (19,72 ± 1,23). To výrazne zvyšuje rozdiel oproti porovnateľným oblastiam pri uvedení ovocia na trh, keďže jeho hodnoty (19,01 ± 0,64) sú asi o 16,34 % vyššie ako hodnoty v porovnateľnej oblasti (16,34 ± 0,89).

Veľkosť

Minimálna veľkosť: A (priemer: 67 – < 73 mm)

Maximálna veľkosť: AAAA (priemer: > 90 mm)

Odroda Romea

Farba

Pri broskyniach odrody Romea pestovaných v oblasti vplyvu CHZO sú pozoruhodne vysoké hodnoty odtieňa šupky (78,21 ± 0,47) o 10 % vyššie ako v iných oblastiach (70,98 ± 0,26). Podobne aj hodnota sýtosti (56,13 ± 0,34) je o 26,6 % vyššia ako v iných porovnateľných oblastiach (44,34 ± 1,02). Tieto hodnoty spôsobujú, že šupka je žltšia.

Pevnosť

Odroda Romea má vysoké hodnoty pevnosti pri uvedení na trh, 14 dní po zbere. Hodnoty pevnosti dosahujú úroveň 16,55 ± 0,88 a sú o 30 % vyššie ako v iných porovnateľných oblastiach (12,51 ± 0,69).

Táto pevnosť znamená, že broskyne z oblasti vplyvu CHZO majú dlhšiu trvanlivosť ako broskyne z porovnateľnej oblasti, a to v dôsledku klímy a fyzikálnych a chemických vlastností pôdy v danej oblasti. Tieto vlastnosti sú opísané v bode venovanom zemepisnej súvislosti.

Veľkosť

Minimálna veľkosť: A (priemer: 67 – < 73 mm)

Maximálna veľkosť: AAAA (priemer: > 90 mm)

Organoleptické vlastnosti obidvoch odrôd

— Sladká intenzívna chuť vyplývajúca z dobrej rovnováhy cukrov a celkovej kyslosti. Pevná a šťavnatá textúra. Príjemná vôňa charakteristická pre broskyne.

— Farba: šupka sa mení od svetložltej po oranžovú. Odroda Romea môže mať svetlooranžové alebo červenkasté začervenanie na miestach, kde je šupka vystavená slnku.

— Minimálna pevnosť pri zbere: 20 N.

— Tvar: zaoblený. Plody odrody Baby Gold 6 môžu mať na špičke charakteristické mierne vydutie.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Neuplatňuje sa.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby sa uskutočňujú vo vymedzenej zemepisnej oblasti.

1. Výsadba

2. Zavlažovanie

3. Hnojenie

4. Rez

5. Prerieďovanie 5.1. Prerieďovanie kvetov 5.2. Prerieďovanie plodov

6. Zber

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Neuplatňuje sa.

3.6. Špecifické pravidlá označovania výrobku, na ktorý sa vzťahuje registrovaný názov

Broskyne s CHZO musia mať očíslovanú identifikačnú etiketu, ktorá musí obsahovať logo CHZO. Je povinné uvádzať konkrétny výraz „Melocotón de Cieza“. Na etikete musí byť uvedený aj poverený kontrolný orgán, ktorý koná ako certifikačný orgán pre daný výrobok. Kontrolný orgán vydáva alebo prideľuje etikety v sérii s príslušnými číslami a vždy ich kontroluje. Výrobok sa musí v mieste balenia označiť etiketami tak, aby nebolo možné etikety znovu použiť.

4. Stručné vymedzenie zemepisnej oblasti

Vymedzená hranica CHZO „Melocotón de Cieza“ vrátane časti obcí Cieza, Calasparra, Jumilla a Abarán je stanovená takto:

— na západe: hraničí s lokalitami Las Cañadas a Agua Amarga v obci Cieza,

— na juhu: hraničí s lokalitami Rotas a El Macabeo v obci Calasparra,

— na východe: hraničí s lokalitou Corona v obci Abarán a so železničnou stanicou v Blance,

— na severe: hraničí s obcou Jumilla v lokalite El Boquerón.

5. Súvislosť so zemepisnou oblasťou

Žiadosť o zápis CHZO „Melocotón de Cieza“ je založená na vlastnostiach a dobrej povesti výrobku.

Vedeckou štúdiou sa potvrdzujú osobitné vlastnosti broskýň pestovaných v oblasti vplyvu CHZO „Melocotón de Cieza“, a teda súvislosť medzi vlastnosťami a kvalitou výrobku a jeho pôvodom. Štúdiu vykonala skupina pre pozberové a chladiace činnosti Fakulty potravinárskych technológií a poľnohospodárskych zariadení Vysokej technickej agronomickej školy v rámci Polytechnickej univerzity v Cartagene. Štúdia mala názov: „Comparative post-harvest study of the Romea and Baby Gold 6 varieties for the purpose of gaining the Protected Geographical Indication ‚Melocotón de Cieza‘“ (Porovnávacia pozberová štúdia odrôd Romea a Baby Gold 6 na účely získania chráneného zemepisného označenia „Melocotón de Cieza“). Cartagena, júl 2018. (https://melocotondecieza.com/estudio-upct/)

Táto hranica bola stanovená podľa kritérií týkajúcich sa pôdy, klímy a oblastí, ktorým sú odrody chránené týmto CHZO lepšie prispôsobené. Pridaná hodnota broskýň „Melocotón de Cieza“ je založená na ich špecifických vlastnostiach, ktoré do značnej miery vyplývajú z klímy, pôdy a ľudských faktorov špecifických pre oblasť, na ktorú sa vzťahuje CHZO.

Prírodné faktory

Faktorom, ktorý robí z odrôd Baby Gold 6 a Romea broskýň „Melocotón de Cieza“ charakteristický výrobok, je klíma vo vymedzenej zemepisnej oblasti výroby. V zime sa chladné nočné teploty pohybujú medzi –2 °C a 5 °C, zatiaľ čo najvyššie teploty sú v máji (33 °C), júni (37 °C) a júli (41 °C). Teplotné rozdiely prispievajú k výraznej a charakteristickej veľkosti a farbe týchto odrôd broskýň.

Pokiaľ ide o odrody Romea a Baby Gold 6, špecifické vlastnosti broskýň „Melocotón de Cieza“ sú ovplyvnené extrémnym stredomorským podnebím tejto oblasti, ktoré sa vyznačuje výrazným letným suchom s priemernými ročnými zrážkami sotva 300 mm. Zrážky sa vyskytujú v obdobiach rovnodennosti, pričom mesiacom s najväčším množstvom zrážok je október. Okrem toho relatívna blízkosť Stredozemného mora a nízka poloha krajiny znamenajú, že priemerná ročná teplota je najvyššia v regióne Murcia. Tento kraj má najsuchšie podnebie v povodí rieky Segura. Všetky tieto faktory spolu znamenajú, že tieto odrody sa špecifickými vlastnosťami odlišujú od všetkých ostatných broskýň tých istých odrôd pestovaných v iných oblastiach. Kľúčový význam pri vzniku týchto charakteristických vlastností majú navyše aj osobitné vlastnosti rieky Segura, ktorá prináša vlahu poliam v obci Cieza. Pokiaľ ide konkrétne o organoleptické vlastnosti oboch odrôd, ich koncentrácia v rozpustnej sušine im dodáva väčšiu sladkosť a pevnosť.

Podľa správy vydanej úradom pre povodie rieky Segura (Confederación Hidrográfica del Segura) (N/REF: IAMB-0015/2021) o kvalite vody v úseku rieky Segura, ktorý prechádza obcou Cieza: „Keďže rieka Segura preteká obcou Cieza, je klasifikovaná ako vodný útvar ‚ESES0701010111 Río Segura‘ od bodu sútoku s riekou Quipar po priehradu Azud de Ojós.“ V konečnom hodnotení a pláne vodného hospodárstva pre rieku Segura (Plan Hidrológico del Segura, PHDS) je celkový stav tohto vodného útvaru hodnotený ako „dobrý“. Ekologický stav sa hodnotí na základe piatich kategórií odstupňovaných od najlepšieho po najhorší: veľmi dobrý, dobrý, priemerný, zlý a veľmi zlý. Stav je v tomto prípade „dobrý“. Existujú dve kategórie chemického stavu: „dobrý“ a „dobrý nedosiahnutý“. V tomto prípade je stav „dobrý“.

Pôda

Vďaka súboru spoločných faktorov v pôde v tejto výrobnej oblasti je pôda ideálna na pestovanie tohto kôstkového ovocia. Hlavné charakteristiky, vďaka ktorým je pôda jedinečná v spojení s klímou, sú: ílovito-hlinitá a ílovitá textúra, obsah ílu nad 30 %, pH > 8,3, aktívny vápenec > 20 % a obsah organickej hmoty medzi 1 % a 2 %. Tieto fyzikálne a chemické vlastnosti spolu s mnohými ďalšími vlastnosťami určujú kvalitu, pevnosť, trvanlivosť a chuť, skrátka nezameniteľné vlastnosti broskyne so zemepisnou DNA.

Typické vlastnosti broskýň „Melocotón de Cieza“ neurčuje len jedna fyzikálna, chemická či pôdna vlastnosť. Toto ovocie je výsledkom harmonického spojenia mnohých faktorov. Osobitný špecifický význam majú faktory, ktoré súvisia s pôdou.

Výrobný faktor

Charakteristickým znakom oblasti Cieza, ktorý ju odlišuje od ostatných oblastí, je výlučne remeselný spôsob prerieďovania kvetov aj plodov, a to kvet po kvete. Tým sa líši od iných oblastí Španielska, v ktorých poľnohospodári používajú prerieďovacie stroje na odstránenie prebytočných kvetov z každej vetvy.

Použitie tradičnej metódy vedie k lepšiemu výberu kvetov, a teda ku kvalitnejšiemu ovociu.

Historické faktory a spoločenská povesť

Z historického hľadiska sa dochovali dôkazy o prítomnosti broskýň v Cieze v treťom storočí nášho letopočtu, a to v skalných prístreškoch La Serreta, a z neskorších období pochádzajú nálezy v niektorých vyschnutých studniach domov v Siyâsa, opevnenej andalúzskej osade nachádzajúcej sa na svahoch Monte del Castillo, ktorá bola opustená v priebehu trinásteho storočia. Našli sa aj zvyšky semien broskýň, ktoré nám poskytli dôkazy o vtedajších poľnohospodárskych postupoch v sadoch v Cieze.

Keď sa pozrieme späť na históriu obyvateľov Ciezy v staroveku, všetky kultúry boli nejakým spôsobom spojené s poľnohospodárstvom, pričom kľúčovú úlohu zohrávali broskyne.

V modernej dobe sa priemyselný rozvoj oblasti spája s významnou produkciou broskýň. Odvetvie konzervovania bolo jednou z hnacích síl rozmachu a rozšírenia pestovania broskýň v celej oblasti Cieza.

V Cieze sa zavlažuje 8 448 hektárov obhospodarovanej pôdy. Z toho je 5 861 hektárov, približne 70 %, vyčlenených na broskyne [údaje z Regionálneho štatistického strediska Murcia (CREM)]. Tieto údaje znamenajú, že Cieza je obec s najväčšou produkciou broskýň v Európe s viac ako 180 miliónmi kilogramov ročne.

Broskyne „Melocotón de Cieza“ majú zásadnú súvislosť so sociálnym prostredím obce, keďže činnosťami, ktoré v podstate súvisia s týmto ovocím, sa živí viac ako 10 000 ľudí. To znamená, že miestny, regionálny a národný vplyv všetkého, čo súvisí s broskyňami „Melocotón de Cieza“, je odrazom povesti výrobku zakorenenej v miestnej kultúre. Možno to pozorovať na rôznych slávnostiach spojených s broskyňami „Melocotón de Cieza“, ako je konferencia „Melocotón de Cieza“ a festival broskýň „Fiesta del Melocotón“, ktorého korene siahajú do 80. rokov 20. storočia. Medzi ďalšie podujatia patrí národná konferencia kôstkového ovocia. Okrem toho s broskyňami „Melocotón de Cieza“ priamo súvisí medzinárodne známa turistická aktivita „Floración de Cieza“. Každoročne sa odovzdáva ocenenie Zlatá broskyňa „Melocotón de Oro“, ktoré sa udeľuje jednotlivcom alebo inštitúciám za vynikajúcu prácu pri podpore rozvoja poľnohospodárstva v Cieze. Ocenením sa uznáva dôležitosť broskýň pri podpore hospodárstva Ciezy.

Na povesť tohto výrobku a jeho obľúbenosť v miestnom, regionálnom a dokonca aj medzinárodnom meradle poukazujú aj ďalšie znaky zakorenené v kultúre. Medzi pozoruhodné príklady z gastronómie, pri ktorých sa ako ingrediencia používajú broskyne „Melocotón de Cieza“, patrí Manjar de Cieza [sušienka Cieza] a vianočná špecialita Murciatone spolu s ďalšími receptami, ako je broskyňová granita a Trenza de „Melocotón de Cieza“ [pečivo „Melocotón de Cieza“], ako aj cukrovinky, napríklad koláč „Melocotón de Cieza“.

Nechýbajú ani tradičné hry vrátane „Melocotón Respondón“ [„Trúfalá broskyňa“] a literárne odkazy, ako napríklad kniha vydaná v roku 2017 s názvom Broskyňa v histórii Ciezy. Kniha je súborom štúdií o pôvode poľnohospodárstva, zavlažovaných oblastiach, pestovaní kôstkovín a najrozšírenejších odrodách pestovaných v tejto oblasti od staroveku.

Okrem toho možno broskyne „Melocotón de Cieza“ nájsť na najvýznamnejších svetových poľnohospodárskych veľtrhoch, akými sú napríklad Fruit Attraction a Fruit Logistica v Berlíne. V roku 2021 tomuto výrobku udelili noviny La Verdad cenu za výrobok.

Bibliografia

El melocotón en la historia de Cieza. [Broskyňa v histórii Ciezy], vydalo združenie Asociación Cultural La Floración de Cieza. V tejto knihe sa sleduje vzťah medzi obyvateľmi Ciezy a broskyňami od nepamäti. Skutočnosť, že bola vydaná kniha konkrétne o broskyniach „Melocotón de Cieza“, poskytuje predstavu o ich význame.

Práca je súborom štúdií o pôvode poľnohospodárstva, zavlažovaných oblastiach, pestovaní a najreprezentatívnejších odrodách broskýň vysádzaných v tejto oblasti od staroveku.

Okrem toho pokrýva všetky činnosti a odvetvia, ktoré vznikli v súvislosti s pestovaním broskýň a ktoré mali na Ciezu veľký sociálno-ekonomický vplyv. Patrí medzi ne odvetvie konzervovania, vývoz, literatúra, maliarstvo a kuchárstvo.

Odkaz na uverejnenie špecifikácie

Odkaz: PGI-ES-02644

Dátum: 16. októbra 2020

Odkaz na uverejnenie: https://cutt.ly/AT5SvJA

(1) Ú. v. EÚ L 343, 14.12.2012, s. 1.